Απόφαση της Επιτροπής

της 25ης Μαρτίου 2002

για τη θέσπιση οικολογικών κριτηρίων απονομής του κοινοτικού οικολογικού σήματος σε τηλεοπτικούς δέκτες

[κοινοποιηθείσα υπό τον αριθμό Ε(2002) 1142]

(Κείμενο που παρουσιάζει ενδιαφέρον για τον ΕΟΧ)

(2002/255/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1980/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, περί αναθεωρημένου κοινοτικού συστήματος απονομής οικολογικού σήματος(1), και ιδίως το άρθρο 4 και το άρθρο 6 παράγραφος 1,

Εκτιμώντας τα ακόλουθα:

(1) Ο κανονισμός (ΕΚ) αριθ. 1980/2000 προβλέπει ότι, για να λάβει το κοινοτικό οικολογικό σήμα ένα προϊόν, πρέπει να διαθέτει χαρακτηριστικά που του επιτρέπουν να συμβάλει σημαντικά στη βελτίωση καθοριστικών οικολογικών παραμέτρων.

(2) Ο κανονισμός (ΕΚ) αριθ. 1980/2000 προβλέπει ότι καθορίζονται ειδικά κριτήρια οικολογικού σήματος ανά κατηγορία προϊόντων.

(3) Τα προβλεπόμενα στην παρούσα απόφαση μέτρα βασίζονται στα σχέδια κριτηρίων που έχει αναπτύξει το Συμβούλιο Οικολογικής Σήμανσης της Ευρωπαϊκής Ένωσης, το οποίο έχει συσταθεί βάσει του άρθρου 13 του κανονισμού (ΕΚ) αριθ. 1980/2000.

(4) Τα προβλεπόμενα στην παρούσα απόφαση μέτρα είναι σύμφωνα με τη γνώμη της επιτροπής που έχει συσταθεί βάσει του άρθρου 17 του κανονισμού (ΕΚ) αριθ. 1980/2000,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Για να λάβει το κοινοτικό οικολογικό σήμα στο πλαίσιο του κανονισμού (ΕΚ) αριθ. 1980/2000, ένας τηλεοπτικός δέκτης πρέπει να ανήκει στην κατηγορία προϊόντων που ορίζεται στο άρθρο 2 και να πληροί τα κριτήρια που προβλέπονται στο παράρτημα.

Άρθρο 2

Η κατηγορία προϊόντων "τηλεοπτικοί δέκτες" περιλαμβάνει: "Κάθε ηλεκτρονική συσκευή τροφοδοτούμενη με ηλεκτρική ενέργεια η οποία έχει σχεδιασθεί για να λαμβάνει, να αποκωδικοποιεί και να προβάλλει ραδιοτηλεοπτικά σήματα, αναλογικά ή ψηφιακά, μεταδιδόμενα μέσω δορυφόρου, καλωδίου ή κεραίας και διαθέτει οθόνη μεγέθους τουλάχιστον δέκα ιντσών (25 cm) διαγωνίως."

Άρθρο 3

Για διοικητικού χαρακτήρα λόγους, στους τηλεοπτικούς δέκτες αποδίδεται ο κωδικός αριθμός "022".

Άρθρο 4

Η παρούσα απόφαση εφαρμόζεται από την 1η Απριλίου 2002 έως τις 31 Μαρτίου 2005. Εάν στις 31 Μαρτίου 2005 δεν έχουν εγκριθεί αναθεωρημένα κριτήρια, η παρούσα απόφαση εφαρμόζεται έως τις 31 Μαρτίου 2006.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 25 Μαρτίου 2002.

Για την Επιτροπή

Margot Wallström

Μέλος της Επιτροπής

(1) ΕΕ L 237 της 21.9.2000, σ. 1.

ΠΑΡΑΡΤΗΜΑ

ΠΛΑΙΣΙΟ

Σκοποί των κριτηρίων

Τα κριτήρια αποσκοπούν:

- σε περιορισμό της υποβάθμισης του περιβάλλοντος και των δυνητικών κινδύνων που σχετίζονται με τη χρήση ενέργειας (υπερθέρμανση του πλανήτη, εκπομπές όξινων ρύπων, ελάττωση των μη ανανεώσιμων πόρων) με μείωση της κατανάλωσης ενέργειας,

- σε περιορισμό της υποβάθμισης του περιβάλλοντος που σχετίζεται με τη χρησιμοποίηση φυσικών πόρων με ενθάρρυνση της επαναχρησιμοποίησης, της ανακύκλωσης και της συντήρησης των τηλεοπτικών δεκτών,

- σε περιορισμό της υποβάθμισης του περιβάλλοντος και των δυνητικών κινδύνων που σχετίζονται με τη χρήση επικίνδυνων ουσιών, με μείωση της χρήσης αυτών των ουσιών.

Τα κριτήρια είναι τέτοια ώστε να προάγεται η εφαρμογή της βέλτιστης πρακτικής (βέλτιστη περιβαλλοντική χρήση) και η περιβαλλοντική συνείδηση των καταναλωτών. Παράλληλα, η σήμανση των πλαστικών μερών ενθαρρύνει την ανακύκλωση.

Τα επίπεδα των κριτηρίων έχουν καθοριστεί έτσι ώστε να προωθούν τη σήμανση των τηλεοπτικών δεκτών των οποίων η κατασκευή επιβαρύνει λιγότερο το περιβάλλον.

Απαιτήσεις αξιολόγησης και επαλήθευσης

Οι ειδικές απαιτήσεις αξιολόγησης και επαλήθευσης παρατίθενται στην περιγραφή κάθε κριτηρίου.

Όπου αρμόζει, είναι δυνατόν να χρησιμοποιηθούν μέθοδοι δοκιμής διαφορετικές από αυτές που παρατίθενται σε κάθε κριτήριο, εφόσον έχουν γίνει αποδεκτές ως ισοδύναμες από τον αρμόδιο φορέα που αξιολογεί την αίτηση.

Όπου είναι δυνατόν, οι δοκιμές πρέπει να εκτελούνται από κατάλληλα διαπιστευμένα εργαστήρια ή εργαστήρια που πληρούν τις απαιτήσεις που προβλέπονται στο πρότυπο EN ISO 17025 και είναι ικανά να εκτελέσουν τις σχετικές δοκιμές.

Όπου εφαρμόζεται, οι αρμόδιοι φορείς δύνανται να ζητούν ενημερωτικά έγγραφα και να εκτελούν ανεξάρτητες επαληθεύσεις.

Συνιστάται στους αρμόδιους φορείς να λάβουν υπόψη την εφαρμογή αναγνωρισμένων προγραμμάτων διαχείρισης του περιβάλλοντος, όπως το σύστημα οικολογικής διαχείρισης και οικολογικού ελέγχου EMAS ή το πρότυπο ISO 14001 κατά την αξιολόγηση αιτήσεων και την παρακολούθηση της τήρησης των κριτηρίων (σημείωση: η εφαρμογή τέτοιων συστημάτων διαχείρισης δεν είναι υποχρεωτική).

ΚΡΙΤΗΡΙΑ

1. Εξοικονόμηση ενέργειας

α) Ο τηλεοπτικός δέκτης (εφεξής αναφερόμενος επίσης ως "το προϊόν") διαθέτει διακόπτη παύσης λειτουργίας σε εμφανές σημείο.

β) Η κατανάλωση του τηλεοπτικού δέκτη σε παθητική(1) κατάσταση αναμονής είναι <= 1,0 watt.

γ) Για τους τηλεοπτικούς δέκτες που διαθέτουν ενσωματωμένο ψηφιακό δέκτη/αποκωδικοποιητή (IRD), η κατανάλωση σε ενεργό κατάσταση αναμονής(2) του τηλεοπτικού δέκτη είναι <= 9,0 watts.

δ) Ο τηλεοπτικός δέκτης έχει δείκτη ενεργειακής απόδοσης σε κατάσταση λειτουργίας (EEIon) χαμηλότερο του 65 % της βασικής κατανάλωσης για τηλεοπτικούς δέκτες αυτού του σχήματος. Ο δείκτης ενεργειακής απόδοσης σε κατάσταση λειτουργίας EEIon υπολογίζεται βάσει της εξίσωσης:

>ΑΝΑΦΟΡΑ ΣΕ ΓΡΑΦΙΚΟ>

όπου:

Pon είναι η μετρηθείσα ενεργειακή κατανάλωση του τηλεοπτικού δέκτη σε κατάσταση λειτουργίας

Pon,bc είναι η βασική ενεργειακή κατανάλωση του τηλεοπτικού δέκτη σε κατάσταση λειτουργίας. Αυτή υπολογίζεται βάσει του ακόλουθου τύπου:

>PIC FILE= "L_2002087EL.005402.TIF">

όπου:

- digit είναι ίσο προς 1 εάν ο τηλεοπτικός δέκτης διαθέτει ψηφιακή επεξεργασία για σάρωση εικόνας, 0 εάν δεν διαθέτει ψηφιακή επεξεργασία,

- format είναι ίσο προς 0,80 για συνήθη οθόνη (σχήμα 4:3), και 0,87 για ευρεία οθόνη (σχήμα 16:9),

- scrnsize είναι η διαγώνιος της οθόνης σε cm,

- scrnarea είναι η επιφάνεια της οθόνης σε dm2, δηλαδή είναι ίση προς scrnsize × scrnsize × 0,48/100 για συνήθη οθόνη (σχήμα 4:3), και scrnsize × scrnsize × 0,427/100 για ευρεία οθόνη (σχήμα 16:9),

- idd είναι ίσο προς 1 εάν ο δέκτης διαθέτει ολοκληρωμένο ψηφιακό αποκωδικοποιητή (IDD) για ψηφιακά ραδιοσήματα, ειδάλλως είναι ίσος προς 0.

Αξιολόγηση και επαλήθευση:

Ο υποψήφιος υποβάλλει έκθεση δοκιμής στην οποία δηλώνεται ότι το επίπεδο κατανάλωσης ενέργειας σε καθένα από αυτούς τους τρόπους έχει μετρηθεί χρησιμοποιώντας τις διαδικασίες του προτύπου EN 50301 (Μέθοδοι μέτρησης σε δέκτες για τηλεοπτική μετάδοση). Η έκθεση αναφέρει τη μετρηθείσα ενεργειακή κατανάλωση για κάθε τρόπο, τη μετρηθείσα βασική κατανάλωση σε φάση λειτουργίας και το υπολογισθέν ποσοστό της βασικής κατανάλωσης στην κατάσταση λειτουργίας.

2. Παράταση ζωής

Ο κατασκευαστής παρέχει διετή τουλάχιστον εγγύηση λειτουργίας του τηλεοπτικού δέκτη. Η εγγύηση ισχύει από την ημέρα παράδοσης στον πελάτη.

Εξασφαλίζεται η διαθεσιμότητα συμβατών ανταλλακτικών για τα ηλεκτρονικά μέρη για επτά έτη από τη στιγμή παύσης της παραγωγής.

Αξιολόγηση και επαλήθευση:

Ο αιτών δηλώνει τη συμμόρφωση του προϊόντος με αυτές τις απαιτήσεις.

3. Απόσυρση και ανακύκλωση

Ο κατασκευαστής αναλαμβάνει χωρίς επιβάρυνση την απόσυρση του προϊόντος για ανακύκλωση, και κάθε μέρους που αντικαθίσταται, εκτός από τεμάχια που έχουν μολυνθεί από τους χρήστες.

Επιπλέον, το προϊόν ανταποκρίνεται στα ακόλουθα κριτήρια:

α) Ο κατασκευαστής ελέγχει την αποσυναρμολόγηση της κεντρικής μονάδας και συντάσσει σχετική έκθεση η οποία τίθεται στη διάθεση τρίτων εφόσον την ζητήσουν. Η έκθεση επιβεβαιώνει, μεταξύ άλλων, ότι οι συνδέσεις είναι:

- ευδιάκριτες και προσπελάσιμες,

- κατά το δυνατόν τυποποιημένες,

- προσπελάσιμες με κοινά εργαλεία.

β) Ασύμβατα και επικίνδυνα υλικά πρέπει να αφαιρούνται εύκολα.

γ) 90 % (κατ' όγκο) των πλαστικών και μεταλλικών υλικών του περιβλήματος και του σκελετού/πλαισίου είναι τεχνικώς ανακυκλώσιμα.

δ) 90 % (κατά βάρος) του γυαλιού που χρησιμοποιείται στον καθοδικό σωλήνα είναι τεχνικώς ανακυκλώσιμο.

ε) Τυχόν απαιτούμενες ετικέτες αφαιρούνται εύκολα ή είναι εγχάρακτες.

στ) Τα πλαστικά μέρη:

- δεν περιέχουν μόλυβδο ή κάδμιο που έχουν προστεθεί εκούσια,

- αποτελούνται από ένα πολυμερές ή από συμβατά πολυμερή, εκτός από το κάλυμμα το οποίο αποτελείται από δύο το πολύ είδη πολυμερών που διαχωρίζονται,

- δεν περιέχουν μεταλλικά ποικίλματα μη αφαιρετά.

ζ) Τα πλαστικά μέρη βάρους μεγαλύτερου από 25 g:

-

>ΘΕΣΗ ΠΙΝΑΚΑ>

- δεν περιέχουν επιβραδυντικά φλόγας ουσίες ή παρασκευάσματα που περιέχουν ουσίες οι οποίες έχουν ταξινομηθεί ή ενδέχεται να ταξινομηθούν ως R45 (ενδέχεται να προκαλεί καρκίνο), R46 (ενδέχεται να προκαλεί κληρονομικές γενετικές βλάβες), R50 (πολύ τοξικό για υδρόβιους οργανισμούς), R51 (τοξικό για υδρόβιους οργανισμούς), R52 (επιβλαβές για υδρόβιους οργανισμούς), R53 (ενδέχεται να προκαλεί χρόνιες επιπτώσεις στο υδάτινο περιβάλλον), R60 (ενδέχεται να διαταράσσει τη γονιμότητα) ή R61 (ενδέχεται να προκαλεί βλάβες στο έμβρυο), κατά την έννοια των διατάξεων της οδηγίας 67/548/ΕΟΚ του Συμβουλίου, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων που αφορούν στην ταξινόμηση, συσκευασία και επισήμανση των επικινδύνων ουσιών(3) και των μετέπειτα τροποποιήσεων αυτής,

- φέρουν μόνιμη σήμανση που ταυτοποιεί το υλικό, σύμφωνα με το πρότυπο ISO 11469. Εξαιρούνται από αυτό το κριτήριο πλαστικά υλικά που λαμβάνονται με εξώθηση και ο οπτικός κυματοδηγός στις επίπεδες οθόνες.

Αξιολόγηση και επαλήθευση:

Ο αιτών ή/και οι προμηθευτές του καταθέτουν δήλωση συμμόρφωσης του προϊόντος με αυτές τις απαιτήσεις. Ο αιτών καταθέτει αντίγραφο της έκθεσης αποσυναρμολόγησης στον αρμόδιο φορέα που αξιολογεί την αίτηση.

4. Οδηγίες χρήσης

Το προϊόν πωλείται συνοδευόμενο από οδηγίες χρήσεως, όπου μεταξύ άλλων παρέχονται υποδείξεις σχετικά με την ορθή οικολογική χρήση αυτού, και πιο συγκεκριμένα:

α) η πληροφορία ότι η λειτουργία του τηλεοπτικού δέκτη πρέπει να διακόπτεται πλήρως με τον διακόπτη παύσης λειτουργίας εάν δεν πρόκειται να χρησιμοποιηθεί για ορισμένο χρονικό διάστημα, προκειμένου να μειωθεί η κατανάλωση ενέργειας·

β) η πληροφορία ότι το προϊόν καταναλώνει ηλεκτρική ενέργεια όταν βρίσκεται σε κατάσταση αναμονής και ο τρόπος με τον οποίο μπορεί να ελαχιστοποιηθεί·

γ) η πληροφορία ότι η ενέργεια που καταναλώνεται κατά τη χρήση μπορεί να ελαχιστοποιηθεί σημαντικά εάν μειωθεί το επίπεδο φωτεινότητας της εικόνας και με τον τρόπο αυτό μειώνεται το ολικό κόστος λειτουργίας·

δ) πληροφορίες σχετικά με την εγγύηση και τη διαθεσιμότητα ανταλλακτικών·

ε) η πληροφορία ότι το προϊόν έχει σχεδιαστεί ώστε να επιτρέπει την κατάλληλη ανακύκλωση και δεν πρέπει να απορρίπτεται·

στ) οδηγίες για τον τρόπο με τον οποίο ο καταναλωτής μπορεί να χρησιμοποιήσει τις δυνατότητες απόσυρσης που προσφέρει ο κατασκευαστής·

ζ) η πληροφορία ότι στο προϊόν έχει χορηγηθεί το οικολογικό σήμα της ΕΕ Flower με σύντομη επεξήγηση του περιεχομένου του καθώς και η υπόδειξη ότι περισσότερες πληροφορίες για το οικολογικό σήμα μπορούν να αναζητηθούν στην ηλεκτρονική διεύθυνση: http://europa.eu.int/comm/environment/ecolabel.

Αξιολόγηση και επαλήθευση:

Ο αιτών δηλώνει τη συμμόρφωση του προϊόντος με αυτές τις απαιτήσεις και καταθέτει αντίγραφο των οδηγιών χρήσης στον αρμόδιο φορέα που αξιολογεί την αίτηση.

5. Περιβαλλοντική δήλωση

Το προϊόν συνοδεύεται από περιβαλλοντική δήλωση η οποία και διατίθεται στον χρήστη. Η δήλωση ανταποκρίνεται στις συστάσεις της τεχνικής έκθεσης 70 "Οικολογικά χαρακτηριστικά των προϊόντων", του Συνδέσμου Ευρωπαίων Κατασκευαστών Ηλεκτρονικών Υπολογιστών (ECMA).

Αξιολόγηση και επαλήθευση:

Ο αιτών δηλώνει τη συμμόρφωση του προϊόντος με αυτήν την απαίτηση και καταθέτει αντίγραφο της περιβαλλοντικής δήλωσης στον αρμόδιο φορέα που αξιολογεί την αίτηση.

6. Πληροφορίες που περιέχει το οικολογικό σήμα

Το τετραγωνίδιο 2 του οικολογικού σήματος περιέχει το ακόλουθο κείμενο:

- Υψηλή ενεργειακή απόδοση

- Προσφέρεται για ανακύκλωση.

Αξιολόγηση και επαλήθευση:

Ο αιτών δηλώνει τη συμμόρφωση του προϊόντος με αυτές τις απαιτήσεις και καταθέτει αντίγραφο του οικολογικού σήματος όπως εμφανίζεται στη συσκευασία ή/και στο προϊόν ή/και στην περιεχόμενη τεκμηρίωση.

(1) Παθητική κατάστασταση αναμονής: ο τηλεοπτικός δέκτης είναι συνδεδεμένος σε πηγή ηλεκτρικής ενέργειας, δεν παράγει ήχο ούτε εικόνα, και αναμένει να τεθεί εκτός λειτουργίας, ή σε ενεργό κατάσταση αναμονής ή σε λειτουργία μέσω της λήψης άμεσου ή έμμεσου σήματος, π.χ. από το τηλεχειριστήριο.

(2) Ενεργός κατάσταση αναμονής: ο τηλεοπτικός δέκτης είναι συνδεδεμένος σε πηγή ηλεκτρικής ενέργειας, δεν παράγει ήχο ούτε εικόνα και ανταλλάσσει δεδομένα με εξωτερική πηγή ή λαμβάνει δεδομένα από αυτήν.

(3) ΕΕ L 196 της 16.8.1967, σ. 1.